CELEX: 32021D1787
Language: el
Date: 2021-10-05 00:00:00
Title: Απόφαση (ΕΕ) 2021/1787 του Συμβουλίου της 5ης Οκτωβρίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών όσον αφορά την τροποποίηση του ορισμού του «σιτηρού» ή των «σιτηρών» βάσει της σύμβασης για την εμπορία σιτηρών του 1995

11.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 359/103
               
            
         ΑΠΟΦΑΣΗ (ΕΕ) 2021/1787 ΤΟΥ ΣΥΜΒΟΥΛΙΟΥ
         της 5ης Οκτωβρίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών όσον αφορά την τροποποίηση του ορισμού του «σιτηρού» ή των «σιτηρών» βάσει της σύμβασης για την εμπορία σιτηρών του 1995
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση εμπορίας σιτηρών του 1995 («η σύμβαση») συνήφθη από την Ένωση με την απόφαση 96/88/ΕΚ του Συμβουλίου (1) και τέθηκε σε ισχύ την 1η Ιουλίου 1995.
                  
               
                     (2)
                  
                  
                     Στο άρθρο 2 παράγραφος 1 στοιχείο ε) της σύμβασης ορίζεται η έννοια του «σιτηρού» ή των «σιτηρών» για τους σκοπούς της σύμβασης. Τα μέλη του Διεθνούς Συμβουλίου Σιτηρών μπορούν να αποφασίσουν να τροποποιήσουν τον εν λόγω ορισμό σύμφωνα με το άρθρο 32 της σύμβασης.
                  
               
                     (3)
                  
                  
                     Στις 14 Μαΐου 2021, η Γραμματεία του Διεθνούς Συμβουλίου Σιτηρών πρότεινε να προστεθούν τα όσπρια στον ορισμό του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης, με ισχύ από την 1η Νοεμβρίου 2021. Σύμφωνα με την εν λόγω πρόταση, «οι φακές, τα ξηρά μπιζέλια, τα ρεβίθια, τα ξηρά φασόλια, άλλα όσπρια και τα προϊόντα αυτών περιλαμβάνονται στον ορισμό του “σιτηρού” ή των “σιτηρών” βάσει του άρθρου 2 παράγραφος 1 στοιχείο ε) της σύμβασης για την εμπορία σιτηρών του 1995».
                  
               
                     (4)
                  
                  
                     Σύμφωνα με τον Οργανισμό Τροφίμων και Γεωργίας των Ηνωμένων Εθνών (προσχέδιο) Ορισμός και ταξινόμηση πρώτων υλών, 1994, «Τα όσπρια είναι ετήσια ψυχανθή φυτά που παράγουν από ένα έως 12 σπέρματα ή σπόρους ποικίλου μεγέθους, σχήματος και χρώματος μέσα σε έναν λοβό. Χρησιμοποιούνται τόσο ως τρόφιμα όσο και ως ζωοτροφές».
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών όσον αφορά την τροποποίηση του ορισμού του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης, δεδομένου ότι η επέκταση των προϊόντων που καλύπτει το Διεθνές Συμβούλιο Σιτηρών μέσω της προσθήκης των οσπρίων στον ορισμό του «σιτηρού» ή των «σιτηρών» είναι προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών είναι να ψηφίσει υπέρ της τροποποίησης του άρθρου 2 παράγραφος 1 στοιχείο ε) της σύμβασης για την εμπορία σιτηρών με την προσθήκη των οσπρίων στον ορισμό του «σιτηρού» ή των «σιτηρών», σύμφωνα με την πρόταση που υπέβαλε η Γραμματεία του Διεθνούς Συμβουλίου Σιτηρών στις 14 Μαΐου 2021.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 5 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. ŠIRCELJ
            
         
         
            (1)  Απόφαση 96/88/ΕΚ του Συμβουλίου, της 19ης Δεκεμβρίου 1995, σχετικά με την έγκριση από την Ευρωπαϊκή Κοινότητα της συμβάσεως εμπορίας σιτηρών και της συμβάσεως για την επισιτιστική βοήθεια που συνιστούν τη διεθνή συμφωνία για τα σιτηρά του 1995 (ΕΕ L 21 της 27.1.1996, σ. 47).